Ondersoek ná man sterf toe hy afgetrek wordArgieffoto Die Onafhanklike Polisieondersoekdirektoraat (Opod) ondersoek ŉ voorval waar ŉ motoris in die teenwoordigheid van beamptes van die Johannesburgse metropolisie (JMPD) dood is. Supt. Wayne Minnaar, woordvoerder van die JMPD, het gesê beamptes het Saterdagaand die bestuurder van ŉ Audi A5 agternagesit nadat hy ŉ verkeerslig verontagsaam het by die William Nicol-afrit op Sandton-weg. “Die bestuurder van die Audi het teen ŉ sypaadjie vasgery en die voertuig het in ŉ park beland. Die bestuurder was aggressief en het hom teen inhegtenisneming verset aangesien hy onder die invloed van alkohol was.” Volgens Minnaar het beamptes op die toneel bystand ontbied en is die motoris toe onder bedwang gebring en geboei. “Hy is agter in ŉ JMPD-voertuig gelaai. Hy het toe glo aan beamptes gesê hy sukkel om asem te haal. Hy is uit die voertuig gehaal waarna beamptes ŉ ambulans ontbied het.” Paramedici het die motoris behandel en hy is later op die toneel dood verklaar. Minnaar het bevestig dat Opod die voorval ondersoek. eNCA berig intussen die oorledene is die 25-jarige Tshegofatso Selahle. Sy familie het aan eNCA gesê hy is deur JMPD-beamptes aangerand en met pepersproei gespuit. Die familie eis geregtigheid.